Iarraidh ar réamhrialú ón Raad van State (an Bheilg) a taisceadh an 25 Aibreán 2022 – vzw Kinderrechtencoalitie Vlaanderen, vzw Liga voor Mensenrechten v Stát na Beilge

(Cás C-280/22)

(2022/C 318/31)

Teanga an cháis: an Ollainnis

An chúirt a rinne an tarchur

Raad van State

Páirtithe sna príomhimeachtaí

Iarratasóirí: Kinderrechtencoalitie Vlaanderen, vzw Liga voor Mensenrechten

Cosantóir: Stát na Beilge

An cheist a tharchuirtear

An bhfuil Airteagal 3(5) agus (6) agus Airteagal 14 de Rialachán (AE) 2019/1157 (1) ó Pharlaimint na hEorpa agus ón gComhairle an 20 Meitheamh 2019 maidir le neartú a dhéanamh ar shlándáil cártaí aitheantais shaoránaigh an Aontais agus doiciméad cónaithe arna n-eisiúint do shaoránaigh an Aontais agus baill dá dteaghlaigh a fheidhmíonn a gceart chun saorghluaiseachta i dteannta Chinneadh Cur Chun Feidhme C(2018) ón gCoimisiún an 30 Samhain 2018 lena leagtar síos sonraíochtaí teicniúla maidir le formáid aonfhoirmeach le haghaidh ceadanna cónaithe do náisiúnaigh tríú tír agus lena n-aisghairtear Cinneadh C(2002)3069 bailí agus i gcomhréir le hAirteagal 16 CFAE agus – i dtaobh Airteagal 3(5) agus 6 – Airteagal 21 CFAE chomh maith le Airteagail 7, 8 agus 52 den Chairt um Chearta Bunúsacha an Aontais Eorpaigh i dteannta

— Airteagail 1, 2, 3, 4, 5, 6, 9, 25, 32, 35 agus 36 de Rialachán (AE) 2016/679 (2) ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE,

— Airteagail 1, 2, 3, 4, 8, 9, 10, 27 agus 28 de Threoir (AE) 2016/680 (3) ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorghníomhú, agus saorghluaiseacht sonraí den sórt sin, agus lena n-aisghairtear Cinneadh Réime 2008/977/CGB ón gComhairle, agus

— Airteagail 1, 2, 3, 4, 5, 10, 28 agus 42 de Rialachán (AE) 2018/1725 (4) ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE,

a mhéid is go bhforáiltear le hAirteagal 3(5) agus (6) de Rialachán (AE) 2019/1157 go ndéanfar dhá mhéarlorg de shealbhóir an chárta aitheantais a stóráil i bhformáid idir-inoibritheach digiteach ar mheán stórála a n-áireofar sa chárta aitheantais,

agus a mhéid is go bhforáiltear le hAirteagal 3(5) agus (6) agus Airteagal 14 de Rialachán 2019/1157 i dteannta Iarscríbhinn III de Chinneadh Cur Chun Feidhme C(2018) 7767 ón gCoimisiún an 30 Samhain 2018 go ndéanfar na sonraí méarloirg sna cártaí aitheantais agus doiciméid chónaithe dá dtagraítear i bpointí (a) agus (c) d’Airteagal 2 a stóráil i bhfoirm ina bhféadfaí íomhá dhigiteach de na méarloirg a stóráil ar mhicrishlis leictreonach a úsáideann teicneolaíocht RFID agus is féidir a léamh gan sreang gan tadhall?

(1) IO 2019 L 188, lch. 67.

(2) IO 2016 L 119, lch. 1.

(3) IO 2016 L 119, lch. 89.

(4) IO 2018 L 295, lch. 39.